B4-0363, 0414 και 0421/97

Ψήφισμα σχετικά με την επισήμανση προϊόντων βάσει κοινωνικών κριτηρίων

Το Ευρωπαϊκό Κοινοβούλιο,

- έχοντας υπόψη το ψήφισμά του της 14ης Δεκεμβρίου 1995 σχετικά με την εφαρμογή των κοινωνικών ρητρών στο πλαίσιο του πολυετούς προγράμματος για τις γενικευμένες δασμολογικές προτιμήσεις κυρίως όσον αφορά το Πακιστάν και τη Δημοκρατία της Μυανμάρ (Βιρμανία) ((ΕΕ C 17 της 22.1.1996, σελ. 201)),

- επισημαίνοντας τη γνωμοδότηση της Οικονομικής και Κοινωνικής Επιτροπής με θέμα «Πρωτοβουλία για ένα ευρωπαϊκό δίκαιο σύστημα επισήμανσης των προϊόντων» (CES 538/96 της 24.4.96) και τη σύσταση που περιέχει σχετικά με τη δημιουργία ξεχωριστής θέσης στον προϋπολογισμό για την προώθηση των εργασιών των οργανισμών πιστοποίησης,

- λαμβάνοντας υπόψη την ανακοίνωση της Επιτροπής προς το Συμβούλιο σχετικά με το σύνδεσμο μεταξύ του εμπορικού συστήματος και των διεθνώς αναγνωρισμένων προτύπων εργασίας (COM(96)0402),

A. λαμβάνοντας υπόψη ότι σε πολλές χώρες του κόσμου οι συνθήκες εργασίας και συγκεκριμένα των γυναικών, είναι απάνθρωπες και ότι εκατομμύρια παιδιών αποτελούν αντικείμενο εκμετάλλευσης ή ακόμη και δουλείας,

Β. λαμβάνοντας υπόψη την εκστρατεία «Καθαρά ρούχα» που πραγματοποιείται σήμερα με πρωτοβουλία ευρωπαϊκών ΜΚΟ σε πολλές χώρες της Ευρωπαϊκής Ένωσης,

Γ. λαμβάνοντας υπόψη ότι η εκστρατεία αυτή έχει συγκεκριμένα ως στόχο να απαιτείται από τις μάρκες ενδυμάτων και τους διανομείς ο σεβασμός των δικαιωμάτων των εργαζομένων και η προσυπογραφή ενός κώδικα συμπεριφοράς ελεγχόμενου από έναν ανεξάρτητο οργανισμό,

Δ. λαμβάνοντας υπόψη τις προσπάθειες του Ιδρύματος Rugmark στην Ινδία και το Νεπάλ, μέσω του συστήματος πιστοποίησης που εφαρμόζει βάσει ελεγμένων προδιαγραφών εργασίας, να συμβάλλει στην καταστολή της εκμετάλλευσης της εργασίας των παιδιών στην ταπητουργία[semigr ]

1. θεωρεί ότι η καταναγκαστική εργασία και η εκμετάλλευση της εργασίας των γυναικών και των παιδιών αποτελούν παραβιάσεις των ανθρωπίνων δικαιωμάτων[semigr ]

2. χαιρετίζει την πρωτοβουλία των ΜΚΟ που ξεκίνησαν την εκστρατεία «Καθαρά Ρούχα» και τις πρωτοβουλίες του Ιδρύματος Rugmark και άλλων φορέων για δίκαιους κανόνες εμπορίου και παρέχει στις οργανώσεις αυτές την πλήρη υποστήριξή του[semigr ]

3. καλεί ως εκ τούτου την Επιτροπή να υποστηρίξει ενεργά αυτές τις ΜΚΟ χορηγώντας τους επιδότηση προκειμένου να μπορέσουν να πολλαπλασιάσουν τις ενέργειές τους[semigr ]

4. ζητεί από την Επιτροπή να εκπονήσει οδηγία σχετικά με την επισήμανση των ενδυμάτων, των υποδημάτων και των ταπήτων σύμφωνα με κοινωνικά κριτήρια που θα πιστοποιεί άν γίνονται σεβαστά τα δικαιώματα των εργαζομένων[semigr ]

5. καλεί την Επιτροπή να υποβάλει το ταχύτερο δυνατόν συγκεκριμένες προτάσεις ως προς το ενδεχόμενο έγκαιρης υλοποίησης, έως τις αρχές του 1998, των δυνατοτήτων που παρέχει το Σύστημα Γενικευμένων Προτιμήσεων (ΣΓΠ) να παρασχεθούν πρόσθετες δασμολογικές προτιμήσεις σε χώρες που τηρούν τις διατάξεις των βασικών συμβάσεων του ΔΟΕ (μεταξύ άλλων, κατά της εργασίας των παιδιών)[semigr ]

6. ζητεί εξάλλου από την Ευρωπαϊκή Ένωση και τα κράτη μέλη της να εξακολουθήσουν να καταβάλλουν προσπάθειες για την καθιέρωση μιας κοινωνικής ρήτρας σε επίπεδο ΠΟΕ[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στο Γενικό Γραμματέα της ΔΟΕ και του ΠΟΕ.